Imtella' Awwissu 10, 2021 - Aġġornata 11 Ta' Awwissu, 2021 11:12am Rapport: Massimo Axisa Matul Lulju li għadda l-ammont ta' persuni li għamlu kuntratt ta' bejgħ fuq proprjetà żdied meta mqabbel mal-istess xahar is-sena li għaddiet bil-Kap Eżekuttiv tal-Assoċjazzjoni tal-Iżviluppaturi (MDA), Deborah Schembri, tgħid ma' Television Malta li dan jista' jiġi attribwit għall-miżuri li daħħal il-Gvern is-sena li għaddiet. Hija qalet li dawn il-miżuri, li fost oħrajn inkludew it-tnaqqis ta' taxxi għall-bejjiegħ u għax-xerrej, ħolqu klima ideali sabiex dak li jkun jinvesti fi proprjetà. Matul ix-xahar ta' Lulju żdiedu l-kuntratti fuq bejgħ ta' propjetà residenjali imma naqsu l-konvenji meta mqabbla ma' Lulju tas-sena li għaddiet. Ċifri maħruġa mill-Uffiċċju Nazzjonali tal-Istatistika (NSO) juru li fix-xahar li għadda ġew iffirmati 1,354 kuntratt, 205 aktar mill-istess xahar tal-2020. Minnhom 1,267 saru minn individwi bil-kumplament minn kumpaniji – madanakollu kollha għal skop residenzjali. Il-Kap Eżekuttiv tal-MDA, Deborah Schembri, qalet ma' Television Malta li ż-żieda fil-kuntratti tista' tiġi attribwita għall-miżuri li ddaħħlu fis-seħħ is-sena li għaddiet. "Bħal dan iż-żmien is-sena l-oħra l-MDA kienet għamlet proposta lill-Gvern biex ikun hemm inċentivi fiskali u n-nies igawdu minn dawn l-inċentivi biex nirribattu għal din id-daqqa li konna nafu se nieħdu bil-Covid u bil-pandemija … din kienet xi ħaġa magħrufa li kien se jkollna l-problemi u l-MDA kienet għamlet din il-proposta u l-Gvern kien laqaha". Hija spjegat li l-miżuri kienu jinkludu, fost oħrajn, tnaqqis fuq it-taxxa, kemm għal bejjiegħ u anke għax-xerrej. B'hekk l-aħħar sena kienet ideali sabiex wieħed ibiegħ jew jixtri l-proprjetà tiegħu. Hija kompliet li ħafna kienu xettiċi li l-konvenji li saru kienu se jissarrfu f'kuntratti iżda riżultat bħal dan jikkonferma kif il-proposti tal-MDA kienu maħsuba sew. "Fil-verità din hija risposta għal dan ix-xettiċiżmu biex issa għandna wkoll rekord ta' konvenji … inti konvenju mhux neċessarjament idum sena, jista' jkun twil sitt xhur, tliet xhur … allura matul din is-sena kien qed ikollna ħafna konvenji, li kif jgħidu, issa 'they came to fruition'". Waqt li l-kuntratti żdiedu n-numru ta' konvenji ffirmati f'Lulju ta' din is-sena kien ta' 1,105, tnaqqis ta' 261 fuq Lulju tas-sena li għaddiet. Dr Schembri spjegat li dan għandu jiġi attribwit għal fatt li Lulju tas-sena li għaddiet kien inkiser rekord fejn jidħlu konvenji u allura anke b'dan it-tnaqqis minimali l-ammont ta' konvenji ffirmati f'Lulju ta' din is-sena xorta waħda huwa wieħed għoli. Hija qalet li l-valur tal-kuntratti ffirmati jaqbeż id-€950 miljun disa waqt li l-valur tal-konvenji jlaħħaq kważi l-€250 miljun. L-iktar ammont ta' kuntratti ġew iffirmati fuq propjetajiet li jinsabu f'Għawdex u dak li jinkludi lil Birkirkara, il-Gżira, l-Imsida, Ta' Xbiex u San Ġwann. L-anqas numru ta' konvenji ġew iffirmati fuq propjetajiet li jinsabu fir-reġjun li jinkludi l-Birgu, l-Isla, Bormla u l-Kalkara kif ukoll dak li jinkludi lill-Imdina, Ħad-Dingli, ir-Rabat, l-Imtarfa u l-Imġarr. Dwar kritika li taffaċċja ta' spiss din l-industrija, Dr Schembri qalet li ħafna persuni nvoluti fis-settur jixtiequ li s-settur ikun regolat aħjar u qed jappellaw għal iktar miżuri sabiex ikun hemm 'level playing field' bejn kulħadd. Hija qalet li s-settur huwa wieħed importanti ħafna għax iħaddem madwar 40,000 persuna b'mod dirett, u eluf oħrajn b'mod indirett, u li kieku s-settur jaqa' lura jintlaqtu b'mod negattiv għadd ta' familji. Dr Schembri temmet tgħid li hekk kif resqin lejn baġit ieħor l-MDA għaddeja bi ġbir ta' proposti li mbagħad tgħaddi lill-Gvern sabiex, fi kliemha, l-industrija tal-kostruzzjoni tibqa' tikber iżda b'mod sostenibbli.